**“ШИНЭ ХАРХОРУМ” ХОТЫН БҮТЭЭН БАЙГУУЛАЛТЫГ ДЭМЖИХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛЭХ СУДАЛГААНЫ ТАЙЛАН**

Улаанбаатар хот

2024 он

НЭГ.ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ

ХОЁР.ХУУЛИЙН ТӨСЛӨӨС ҮР НӨЛӨӨГ НЬ ТООЦОХ ХЭСГИЙГ ТОГТООСОН БАЙДАЛ

2.1.“Зорилгод хүрэх байдал” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал

2.2.“Практикт хэрэгжих боломж” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал

2.3.“Ойлгомжтой байдал” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал

2.4.“Хүлээн зөвшөөрөгдөх байдал” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал

ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛЭХ

3.1 “Зорилгод хүрэх байдал” шалгуур үзүүлэлтээр үнэлсэн байдал

3.2.“Практикт хэрэгжих боломж” шалгуур үзүүлэлтээр үнэлсэн байдал

3.3.“Ойлгомжтой байдлыг судлах” шалгуур үзүүлэлтийн хүрээнд хийсэн үнэлгээ

3.4.“Хүлээн зөвшөөрөгдөх байдал” шалгуур үзүүлэлтийн хүрээнд хийсэн үнэлгээ

ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГӨХ

4.1. Үнэлэлт, дүгнэлт

4.2. Зөвлөмж

**НЭГ.ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Шинэ Хархорум хотын эрх зүйн байдлын тухай хуулийн төслийн зорилго, хамрах хүрээ, зохицуулах асуудалтай уялдуулан, Хууль тогтоомжийн төслийн үр нөлөөг үнэлэх аргачлалд дурдсан үндсэн шалгуур үзүүлэлтээс дараах 4 шалгуур үзүүлэлтийг сонгов. Үүнд:

1.Зорилгод хүрэх байдал;

2.Практикт хэрэгжих боломж;

3.Ойлгомжтой байдал;

4.Хүлээн зөвшөөрөгдөх байдал;

Эдгээр шалгуур үзүүлэлтийг сонгож авахдаа дараах үндэслэлийг харгалзан үзсэн болно. Үүнд:

1.“Зорилгод хүрэх байдал” шалгуур үзүүлэлтийн хувьд Хархорум хотын бүтээн байгуулалтыг дэмжих тухай хуулийн төслийн “*1.1.* *Энэ хуулийн зорилго нь бүс нутгийн тэнцвэртэй хөгжлийг хангах, Улаанбаатар хотын тулгамдсан асуудлыг шийдвэрлэх, Хархорум хотын төлөвлөлт, бүтээн байгуулалт, хөрөнгө оруулалтыг дэмжихэд оршино.*” гэсэн зохицуулалт, холбогдох арга хэмжээ нь хуулийн төслөөр тавьсан зорилгодоо хүрч чадах эсэхийг тооцон судлахад ашиглана.

2.“Практикт хэрэгжих боломж” шалгуур үзүүлэлтийн хүрээнд тухайн хуулийн төслийн зохицуулалтыг дагаж мөрдөх буюу хэрэгжүүлэх боломжтой эсэхийг, тухайлбал, хуулийн төслийг хэрэгжүүлэх этгээд байгаа эсэх, тэдгээр этгээдэд тухайн хуулийн зохицуулалтыг хэрэгжүүлэх боломж, бололцоо (санхүү, хүний нөөц зэрэг) байгаа эсэхийг шалгадаг тул тус үзүүлэлтийг сонгон авлаа.

3.“Ойлгомжтой байдал” гэсэн шалгуур үзүүлэлтээр хуулийн төслийг хэрэглэх, хэрэгжүүлэх этгээдүүдийн хувьд хэл зүй, найруулгын хувьд ойлгомжтой, логик дараалалтайгаар боловсруулагдсан эсэхийг шалгах, үнэлэх юм.

4.“Хүлээн зөвшөөрөгдөх байдал” шалгуур үзүүлэлтээр тухайн хуулийн төслийн зохицуулалт иргэд, байгууллагад хэрхэн нөлөөлөх, түүнийг эдгээр этгээдүүд (хуулийн төсөл шууд нөлөөлөх иргэн, хуулийн этгээд) хүлээн зөвшөөрөх эсэхийг шалгана. Өөрөөр хэлбэл, тухайн зохицуулалтаар иргэдийн эрх чөлөөг хязгаарлаж байгаа эсэх, аж ахуйн нэгжүүдэд шинээр үүрэг хүлээлгэсэн эсэх, эсхүл тухайн хуулийн төслийг хэрэгжүүлэх байгууллагын үйл ажиллагаанд нийцэх эсэхийг шалгана.

**ХОЁР.ХУУЛИЙН ТӨСЛӨӨС ҮР НӨЛӨӨГ НЬ ТООЦОХ**

**ХЭСГИЙГ ТОГТООСОН БАЙДАЛ**

**2.1.“Зорилгод хүрэх байдал” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал**

Хархорум хотын бүтээн байгуулалтыг дэмжих тухай хуулийн төслийн 1.1-т “Энэ хуулийн зорилго нь бүс нутгийн тэнцвэртэй хөгжлийг хангах, Улаанбаатар хотын тулгамдсан асуудлыг шийдвэрлэх, Хархорум хотын төлөвлөлт, бүтээн байгуулалт, хөрөнгө оруулалтыг дэмжихэд оршино.” гэсэн зохицуулалт, холбогдох арга хэмжээ нь хуулийн төслөөр тавьсан зорилгодоо хүрч чадах эсэхийг тооцон судлахад ашиглана.

Монгол Улсын Их Хурлын 2020 оны 52 дугаар тогтоолоор баталсан “Алсан хараа 2050” Монгол Улсын хөгжлийн бодлогын Зорилт 8.2-т “Эдийн засгийн тэргүүлэх салбарууд болон байршлын давуу талд тулгуурлан бүс, орон нутагт аялал жуулчлалыг хөгжүүлэх” 1-р үе шат (2021-2030)-нд “3. Орхоны хөндийд шинэ нийслэлийн байршлыг сонгож, техник эдийн засгийн үндэслэл, хөгжлийн ерөнхий төлөвлөгөөг боловсруулж, бүтээн байгуулалтын ажлыг эхлүүлнэ.”, 2-р үе шат (2031-2040)-нд “3. Шинэ нийслэлд төрийн захиргааны болон зарим нийгмийн үйлчилгээний байгууллагуудыг үе шаттайгаар нүүлгэх ажлуудыг эхлүүлсэн байна.”, 3-р үе шат (2041-2050)-нд “2. Шинэ нийслэлийг ЮНЕСКО-д бүртгэлтэй соёлын бүтээлч хот болгоно.” гэж тус тус заасан.

**2.2.“Практикт хэрэгжих боломж” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал**

Хуулийн төслийн зохицуулалтыг дагаж мөрдөх буюу хэрэгжүүлэх боломжтой эсэхийг, тухайлбал, хуулийн төслийг хэрэгжүүлэх этгээд байгаа эсэх, тэдгээр этгээдэд тухайн хуулийн зохицуулалтыг хэрэгжүүлэх боломж, бололцоо (санхүү, хүний нөөц зэрэг) байгаа эсэхийг шалгах шалгуур үзүүлэлтийн хүрээнд Хархорум хотын бүтээн байгуулалтыг дэмжих тухай хуулийн төслийн дараах зүйл, заалтыг сонгон авлаа. Үүнд:

* 4.1 Хархорум хотод хэрэгжих бүтээн байгуулалтын төсөл хэрэгжүүлэгчийг сонгон шалгаруулах, хөрөнгө оруулах, төслийн хэрэгжилтэд хяналт тавих чиг үүрэг бүхий Хархорум хотын хөгжлийн корпорац /цаашид “корпорац” гэх/ байгуулах асуудлыг Засгийн газар шийдвэрлэнэ.
* 5.1.Төрөөс Хархорум хотын бүтээн байгуулалтад татварын болон татварын бус дэмжлэг үзүүлнэ.
* 7.1.Хархорум хот нь доор дурдсан үйл ажиллагаанд зарцуулах сантай байна:

7.1.1.инженерийн болон нийгмийн дэд бүтцийг хөгжүүлэх;

7.1.2.түүх соёлын аялал жуулчлалыг хөгжүүлэх.

**2.3.“Ойлгомжтой байдал” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал**

Энэ шалгуур үзүүлэлтийн хүрээнд хуулийн төслийн зохицуулалт түүнийг хэрэглэх, хэрэгжүүлэх субьектын хувьд ойлгомжтой, логик дараалалтайгаар боловсруулсан эсэхийг шалгах ба хууль ойлгомжтой байх нь хэрэгжилтийн үр дүнд шууд нөлөөтэй тул тухайн хуулийн төслийн үг хэллэг нь хоёрдмол утга санаагүй, Монгол хэл бичгийн дүрэмд нийцсэн, утга найруулгын хувьд зөв хэрэглэсэн эсэхийг тодруулах шаардлагатайг харгалзан хуулийн төслийг бүхэлд нь авч үзэж, дүн шинжилгээ хийнэ.

**2.4.“Хүлээн зөвшөөрөгдөх байдал” шалгуур үзүүлэлтийн хүрээнд хуулийн төслөөс үр нөлөөг тооцох хэсгийг тогтоосон байдал**

Хуулийн төсөлд тодорхой этгээдэд үүрэг хүлээлгэсэн, хуулийн этгээдэд ачаалал, хүндрэл үүсгэх, эсхүл төрийн байгууллагад шинэ бүтэц бий болгох, чиг үүрэг нэмэх зэрэг зохицуулалт тусгасан бол “Хүлээн зөвшөөрөгдөх байдлын судалгаа хийх” гэсэн шалгах хэрэгслийн хүрээнд судалгааг хийнэ.

Хуулийн төслийн 4 дүгээр зүйлийн 4.1-т “Хархорум хотод хэрэгжих бүтээн байгуулалтын төсөл хэрэгжүүлэгчийг сонгон шалгаруулах, хөрөнгө оруулах, төслийн хэрэгжилтэд хяналт тавих чиг үүрэг бүхий Хархорум хотын хөгжлийн корпорац /цаашид “корпорац” гэх/ байгуулах асуудлыг Засгийн газар шийдвэрлэнэ.” гэж заасан.

Мөн Хуулийн төслийн 4 дүгээр зүйлийн 4.2-т тусгаж өгсөн Хархорум хотын хөгжлийн корпорацийн чиг үүргээс үзэхэд хотын төлөвлөлт, бүтээн байгуулалтын бүхий л үйл ажиллагааг корпорацид хариуцуулсан.

**ГУРАВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛЭХ**

**3.1 “Зорилгод хүрэх байдал” шалгуур үзүүлэлтээр үнэлсэн байдал**

Хот байгуулалтын тухай хуулийн 5 дугаар зүйлийн 5.1.2-т “хотыг шинээр байгуулах болон татан буулгах, нүүлгэн шилжүүлэх тухай шийдвэр гаргах” гэж заасан бүрэн эрхийн хүрээнд Монгол Улсын Их Хурлын 2023 оны 01 дүгээр сарын 12-ны өдрийн “Орхоны хөндийд шинэ Хархорум хот байгуулах тухай” 07 дугаар тогтоолоор Шинэ Хархорум хотыг байгуулахаар шийдвэрлэсэн.

Хархорум хотын бүтээн байгуулалтыг дэмжих тухай хуулийн төслийн 1.1-т “Энэ хуулийн зорилго нь бүс нутгийн тэнцвэртэй хөгжлийг хангах, Улаанбаатар хотын тулгамдсан асуудлыг шийдвэрлэх, Хархорум хотын төлөвлөлт, бүтээн байгуулалт, хөрөнгө оруулалтыг дэмжихэд оршино.” гэж тодорхойлжээ.

Хуулийн төсөлд тусгасан зохицуулалт, арга хэмжээ тухайн хуулийн төсөлд тавьсан зорилгыг биелүүлэхэд чиглэсэн эсэхийг үнэлэхээр дараах зүйл, заалтыг сонгон авч үнэлэв.

5.1.Төрөөс Хархорум хотын бүтээн байгуулалтад татварын болон татварын бус дэмжлэг үзүүлнэ.

6.2.Аймаг нь хотын эрчим хүч, дулаан, ус хангамж, ариутгах татуурга, харилцаа холбоо, инженерийн бэлтгэл арга хэмжээ, хог хаягдалтай холбоотой зөвшөөрөл, үйлчилгээг саадгүй үзүүлнэ.

6.3.Аймаг нь хотод дараах дэмжлэгийг үзүүлнэ:

6.3.1.орон нутгийн татвар, төлбөр, хураамжаас хөнгөлөх, чөлөөлөх;

6.3.2.өөрийн мэдлийн өмчийг хотод хөнгөлөлттэй нөхцөлөөр ашиглуулах асуудлыг шийдвэрлэх;

6.3.3.төрийн үйлчилгээг шуурхай, нэг цонхоор үзүүлэх нөхцөлийг бүрдүүлэх;

6.3.4.салбарын хяналт, шалгалтыг давхардуулахгүй байх.

7.1.Хархорум хот нь доор дурдсан үйл ажиллагаанд зарцуулах сантай байна:

7.1.1.инженерийн болон нийгмийн дэд бүтцийг хөгжүүлэх;

7.1.2.түүх соёлын аялал жуулчлалыг хөгжүүлэх.

8.1.Хархорум хотын төлөвлөлтийн хил дотор өндөр технологи, эрүүл мэнд, аялал жуулчлалын Чөлөөт бүс болон үйлдвэр технологийн паркийг холбогдох хуульд заасан журмын дагуу байгуулж болно.

Мөн хуулийн төслийн 4 дүгээр зүйлд хотын бүтээн байгуулалтыг хариуцах байгууллаг, түүний чиг үүргийг, төслийн 11, 12 дугаар зүйлд Хархорум хотын бүтээн байгуулалтад төрөөс үзүүлэх татварын болон татварын бус дэмжлэгийг нарийвчлан тусгасан.

Дээрх зүйл, заалтаас үзэхэд Хархорум хотын бүтээн байгуулах ажлын хүрээнд гүйцэтгэх байгууллага, төрөөс үзүүлэх дэмжлэг зэргийг зохицуулсан байгаа нь хуулийн төслийн зорилготой нийцэж байна гэж үнэлэв.

**3.2.“Практикт хэрэгжих боломж” шалгуур үзүүлэлтээр үнэлсэн байдал**

1. Хуулийн төслийн 4.1-т “Хархорум хотод хэрэгжих бүтээн байгуулалтын төсөл хэрэгжүүлэгчийг сонгон шалгаруулах, хөрөнгө оруулах, төслийн хэрэгжилтэд хяналт тавих чиг үүрэг бүхий Хархорум хотын хөгжлийн корпорац /цаашид “корпорац” гэх/ байгуулах асуудлыг Засгийн газар шийдвэрлэнэ.” гэж заасан.

Захиргааны ерөнхий хуулийн 8.1-д “хуульд зааснаас бусад тохиолдолд захиргааны байгууллага хуулиар тусгайлан заасан бүрэн эрхийг бусдад шилжүүлэхийг хориглоно” гэж заасантай нийцүүлэн Хархорум хотын хөгжлийн корпорацийн бүтэц зэрэг бусад шаардалагатай асуудлыг Засгийн газар байгуулахаар хуулийн төсөлд тусгасан.

1. Хуулийн төслийн 5.1-т “Төрөөс Хархорум хотын бүтээн байгуулалтад татварын болон татварын бус дэмжлэг үзүүлнэ.” гэж заасан.

Хөрөнгө оруулалтын тухай хуулийн 6.1-т “Хөрөнгө оруулагч нь хөрөнгө оруулалтыг дэмжих татварын болон татварын бус дэмжлэгийг эдлэх эрхтэй.” гэж заасны дагуу Хархорум хотын бүтээн байгуулалт дахь хөрөнгө оруулалт, төсөл гүйцэтгэгч иргэн, аж ахуй нэгжид Төрөөс үзүүлэх татварын болон татварын бус дэмжлэгийг тодорхойлж хуулийн төсөлд оруулж өгсөн.

1. Хуулийн төслийн 7.1-т “Хархорум хот нь доор дурдсан үйл ажиллагаанд зарцуулах сантай байна:” гэж заасан.

Монгол Улсын нийслэл Улаанбаатар хотын эрх зүйн байдлын тухай хуулийн 17.1-т “Нийслэл нь нийслэлийг хөгжүүлэх сантай байж болно. Нийслэлийг хөгжүүлэх сангийн хөрөнгийг дараах үйл ажиллагаанд зарцуулна” гэж заасан байдаг.

Хуулийн төслөөс сонгон авсан заалтууд нь Монгол Улсад хүчин төгөлдөр мөрдөгдөж байгаа хууль тогтоомжоос ургуулан боловсруулсан тул практикт хэрэгжих бүрэн боломтой гэж үнэллээ.

**3.3.“Ойлгомжтой байдлыг судлах” шалгуур үзүүлэлтийн хүрээнд хийсэн үнэлгээ**

Энэхүү шалгах хэрэгслийн дагуу хуулийн төслийг бүхэлд нь Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг шалгав.

|  |  |
| --- | --- |
| **Хуулийн төслийн эх бичвэрийн агуулгад тавих нийтлэг шаардлага** | |
| Хууль тогтоомжийн тухай хуулийн зохицуулалт | Шаардлага хангасан эсэх |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Шаардлага хангасан |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Шаардлага хангасан |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Шаардлага хангасан |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Шаардлага хангасан |
| 29.1.5.зүйл, хэсэг, заалт нь хоорондоо зөрчилгүй байх; | Шаардлага хангасан |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Шаардлага хангасан |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Шаардлага хангасан |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам | Шаардлага хангасан |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Шаардлага хангасан |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Шаардлага хангасан |
| 29.1.11.хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана. | Шаардлага хангасан |
| **Хуулийн төслийн хэл зүй, найруулгад тавих нийтлэг шаардлага** | |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх | Шаардлага хангасан |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Шаардлага хангасан |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Шаардлага хангасан |
| 30.1.4.хүч оруулсан нэр томьёо хэрэглэхгүй байх; | Шаардлага хангасан |
| 30.1.5.жинхэнэ нэрийг ганц тоон дээр хэрэглэх. | Шаардлага хангасан |

**3.4.“Хүлээн зөвшөөрөгдөх байдал” шалгуур үзүүлэлтийн хүрээнд хийсэн үнэлгээ**

Хуулийн төслийн 4 дүгээр зүйлийн 4.1-т “Хархорум хотод хэрэгжих бүтээн байгуулалтын төсөл хэрэгжүүлэгчийг сонгон шалгаруулах, хөрөнгө оруулах, төслийн хэрэгжилтэд хяналт тавих чиг үүрэг бүхий Хархорум хотын хөгжлийн корпорац /цаашид “корпорац” гэх/ байгуулах асуудлыг Засгийн газар шийдвэрлэнэ.”, төслийн 4 дүгээр зүйлийн 4.2-т тусгаж өгсөн Хархорум хотын хөгжлийн корпорацийн чиг үүргээс үзэхэд хотын төлөвлөлт, бүтээн байгуулалтын бүхий л үйл ажиллагааг корпорацид хариуцуулсан байна.

**ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГӨХ**

**4.1. Үнэлэлт, дүгнэлт**

Зорилгод хүрэх байдал шалгуур үзүүлэлтийн хүрээнд үнэлж Хуулийн төслийн 1.1-д заасан зорилго нь Үндсэн хууль болон бусад хууль тогтоомжийн зорилго, зорилтод бүрэн нийцсэн. Мөн хуулийн төслийн зүйл, заалт нь Хархорум хотын бүтээн байгуулах ажлын хүрээнд гүйцэтгэх байгууллага, төрөөс үзүүлэх дэмжлэг зэргийг зохицуулсан байгаа нь хуулийн төслийн зорилготой нийцэж байна.

Практикт хэрэгжих боломж шалгуур үзүүлэлтийн хүрээндХуулийн төслийн зохицуулалтуудыг практикт дагаж мөрдөх буюу хэрэгжүүлэх боломжтой. Хуулийн төслийг хэрэгжүүлэх этгээд тодорхой, тэдгээр этгээдэд тухайн хуулийн зохицуулалтыг хэрэгжүүлэх боломж, бололцоо байна гэж дүгнэлээ.

Ойлгомжтой байдлыг судлах шалгуур үзүүлэлтийн хүрээндХуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан байна.

Хүлээн зөвшөөрөгдөх шалгуур үзүүлэлтийн хүрээнд Хархорум хотын хөгжлийн корпораци” гэсэн шинэ бүтцийг бий болгож чиг үүргийг нь тодорхойлсон. Энэ нь бусад улсуудын жишгээр авч хэрэгжүүлж байгаа тухайн хотод шаардлагатай бүтэц бий болгож, төрийн байгууллагын оролцоо, ачааллыг багасгаж байгаа зохицуулалт байх тул олон нийтэд хүлээн зөвшөөрөгдөн хэрэгжих боломжтой гэж дүгнэлээ.

**4.2. Зөвлөмж**

Хуулийн төслийн үр нөлөөг аргачлалын дагуу үнэлэх ажиллагааны үр дүнд хуулийн төсөл батлагдсан тохиолдолд зорилго, зорилтод хүрэх байдал нь эерэг, хуулийн төслийн зохицуулалтууд нь практикт хэрэгжих боломжтой, хүлээн зөвшөөрөгдөхүйц, хуулийн төслийн зохицуулалтуудын уялдаа холбоог хангасан хэмээн дүгнэж, хуулийн төслийг хэвээр үлдээх саналтай байна.